Žitňanská, Lucia, poslankyňa NR SR (2013-09-20):
Ďakujem veľmi pekne za slovo, pani predsedajúca. Vážené kolegyne, kolegovia, tak ako ten predchádzajúci zákon, ktorý sa týkal ochrany vinohradov, a je evidentné, že by mohol mať vecne podporu aj u kolegov vládnych poslancov, tak som presvedčená, že tento zákon, ktorý sa týka regulácie bilbordov, keď to mám tak zjednodušene povedať, viem si predstaviť, že keď sa budeme o ňom rozprávať vecne, by mohol nájsť podporu naprieč politickým spektrom. Obdobná iniciatíva tu už bola od pani poslankyne Zmajkovičovej. Toto je modifikovaná iniciatíva. Viem, že vyvolala búrlivú diskusiu. Ale vzhľadom na to, že je to problém, tak myslím, že sa k tejto téme treba vrátiť. Znova chcem povedať na úvod, že obdobne ako ten predchádzajúci zákon, tak aj toto nie je návrh, ktorý by vznikol od zeleného stola. Ale tiež je za týmto návrhom zákona iniciatíva mojich komunálnych kolegov z Bratislavy. Opäť, samozrejme, platí, že nejde len o problém Bratislavy, ale ide aj o problém Bratislavy. A je pomerne vypuklý. Ale pre poriadok a správnosť musím povedať, že, áno, tá iniciatíva vyšla od mojich komunálnych kolegov, s ktorými sme na tomto návrhu zákona spolupracovali. Dámy a páni, súťaž krajín v konkurencieschopnosti má naozaj veľmi veľa podôb. A okrem klasických kritérií, akými sú stabilita politického a právneho prostredia, sú to predovšetkým kultúra a tvár krajiny, ktoré spoluvytvárajú jej úspech. Je zjavné, že investori uprednostňujú atraktívne krajiny, do ktorých nebudú mať problém nájsť najkvalifikovanejších ľudí, a tým zabezpečiť úspešnú budúcnosť investície v danej krajine. Ale nejde len o to, ide aj o to, aby sem ľudia zo zahraničia chodili, radi tu trávili čas a cítili sa tu u nás dobre. Vonkajšia reklama (teda tie bilbordy predovšetkým) nie je iba prejav ekonomickej aktivity. Jej výskyt, resp. regulácia je predovšetkým signál o hodnotovom systéme danej krajiny, o vzťahu k verejným priestorom, ktoré sú spoľahlivým ukazovateľom kvality demokracie a občianskej spoločnosti. Verejné priestory slúžia celej spoločnosti, nie sú zdrojom podnikania. Nie náhodou ekonomicky najvyspelejšie demokratické štáty vonkajšiu reklamu v krajine skoro vôbec nepoznajú. Je preukázané, že vonkajšia reklama, tzv. reklamné a informačné zariadenia odpútavajú vodičov od pozornosti pri šoférovaní, čím zvyšujú nehodovosť, spôsobujú poškodenie zdravia a majetku, a tým značné hospodárske škody. Reklamné a informačné zariadenia zároveň negatívne ovplyvňujú životné prostredie, malebnosť slovenskej krajiny, sú mnohokrát necitlivo umiestňované do atraktívnych miest a výhľadov, čím dochádza k ich devastácii a znehodnoteniu pre celú verejnosť. Zahraničné skúsenosti ukazujú, že prísna regulácia vonkajšej reklamy sa jednoznačne vypláca. Väčšina západoeurópskych krajín vonkajšiu reklamu v krajine zakázala, resp. v mestách veľmi prísne ju reguluje, ide pritom o ekonomicky najvyspelejšie štáty, znížila sa miera nehodovosti a následných škôd na zdraví a majetku. Kultivovaný obraz krajiny posilňuje občiansku spolupatričnosť a súdržnosť a pôsobí motivačne vo vzťahu občan a spoločnosť. Malebná krajina je motorom cestovného ruchu. Obavy z ekonomických následkov sa ani v týchto krajinách nepotvrdili. Naopak, zákaz vonkajšej reklamy vytvoril príležitosti pre rozvoj sofistikovanejších foriem reklamy s vyššou pridanou hodnotou a podnikateľskou úrovňou. Existujúce pracovné miesta sa presunuli do nových činností. Vytvorili sa nové príležitosti a v reklamnom podnikaní sa zvýšila miera invencie a inovácií s pozitívnymi dopadmi aj na ďalšie oblasti. Dôvodom predloženia návrhu zákona je reakcia na kritickú situáciu vonkajšej reklamy na Slovensku. Samosprávy sú zo zákona zodpovedné za rozvoj a výzor svojho územia, sú vystavené tlaku občanov situáciu riešiť, ale na jej riešenie nemajú dostatočné nástroje. Preto cieľom predkladanej novely je poskytnúť samosprávam, obciam, mestám právo všeobecne záväzným nariadením regulovať umiestňovanie bilbordov na svojom území, a tak dostáť svojej zákonnej povinnosti účinne rozvíjať územie a zároveň byť zodpovedný voči voličom. Zároveň sa navrhuje nová daň za vonkajšiu reklamu, ktorá má regulačný charakter. A jej výnos by bol príjmom obce, čím sa samosprávam môže zlepšiť finančná situácia. Dámy a páni, myslím, tak ako som povedala na začiatku, že všetci vieme, že to našich kolegov zo samosprávy naprieč Slovenskom trápi, že to trápi nielen poslancov za SDKÚ – DS v Bratislave, ale rovnako aj poslancov za stranu SMER. Preto budem veľmi rada, keď tento návrh podporíte. A pokiaľ by bola vôľa zaoberať sa týmto zákonom, tak ja som pripravená, samozrejme, diskutovať aj o prípadných korekciách tak, aby tá výsledná podoba mohla nájsť všeobecnú podporu. Ďakujem veľmi pekne.